Կալինինի ճակատ։ 1943 թվականի օգոստոս (թանգարան)

**«Կալինինի ճակատ։ 1943 թվականի օգոստոս»,** ռազմական պատմության թանգարան, որը բացվել է 2015 թվականի հուլիսի 3-ին Տվերի մարզի Ռժևսկի շրջանի Խորոշևո գյուղի մի խրճիթում։ 

Իոսիֆ Վիսարիոնովիչ Ստալինն այս խրճիթում է մնացել 1943 թվականի օգոստոսի 3-ից 5-ը՝ռազմաճակատ կատարած իր միակ ուղևորության ընթացքում, երբ եղել է Ռժևի համար արյունալի մարտերի վայրում։ Օգոստոսի 5-ին նա խրճիթում հանդիպել է Կալինինի ռազմաճակատի հրամանատար, գեներալ-գնդապետ Անդրեյ Իվանովիչ Երյոմենկոյի հետ։ Այստեղ, 1943 թվականի օգոստոսի 4-ի լույս 5-ի գիշերը, Ստալինը հրամայել է Մոսկվայում անցկացնել առաջին հրավառությունը՝ ի պատիվ Կուրսկի ճակատամարտի ժամանակ Օրյոլն ու Բելգորոդն ազատագրած զորքերի:

Թանգարանն ունի **«Ստալինի տուն»** ոչ պաշտոնական անվանումը:

Թանգարանի հիմնադիրը Ռուսաստանի ռազմա-պատմական ընկերությունն է։ Ռուսաստանի դաշնային նշանակության մշակութային ժառանգության օբյեկտ է գրանցում` 691510197510006, օբյեկտ No. 6900000022ː

## Ստեղծման պատմություն
Խրճիթը, որտեղ Ստալինը մնացել էր ամբողջ պատերազմի ընթացքում ռազմաճակատ կատարած իր միակ այցելության ժամանակ, պատկանել է Նատալյա Կոնդրատիևային, ով Ռուսաստանի ամենահին վուշի գզման գործարաններից մեկի աշխատող էր։ Ստալինի հեռանալուց մի քանի օր անց Նատալյա Կոնդրատիևային առաջարկվել է ընտրել Խորհրդային Միության ցանկացած տուն ապրելու համար, և խրճիթը վերածվել է ընթերցարանի։ Ժամանակակիցների հիշողությունների համաձայն, Ստալինն անձամբ պնդել է այս հարցում, երբ իմացել է, որ մտադրություն կա պահպանել տունը պատմության համար. «Մարդիկ մեկ անգամ կգան թանգարան, իսկ գրադարան մշտապես կգնան ...»:

Պատերազմից հետո ընթերցասրահում ստեղծվել է Ստալինին նվիրված փոքրիկ հուշահամալիր, որը լուծարվել է 1950-ականների վերջին՝ Ստալինի անձի պաշտամունքի բացահայտումից հետո։ 1983 թվականին գրադարանի հուշահամալիր հատվածը վերականգնվել էː

2013 թվականի օգոստոսի 5-ին՝ Ստալինի ռազմաճակատ կատարած ուղևորության 70-ամյակի առթիվ, խրճիթի վրա տեղադրվել է հուշատախտակ, որը հիշեցնում է, որ հենց այս տանն է Ստալինը հրամայել Մոսկվայում առաջին անգամ հրետանային հրավառություն անել՝ ի պատիվ Օրյոլն ու Բելգորոդն ազատագրած զորքերի:

2015 թվականի հուլիսի 3-ին, խրճիթում տեղակայված գյուղական գրադարանի վերակառուցումից հետո, տեղի է ունեցել թանգարանի հանդիսավոր բացումը։

## Ցուցադրություն
Վերակառուցումից հետո թանգարանը ներկայացնում է նոր, ընդլայնված ցուցադրություն, որը ներառում է ռազմական փաստաթղթեր, լուսանկարներ և այդ դարաշրջանի զինվորների և սպաների անձնական իրեր։ Թանգարանը վերստեղծել է այդ ժամանակների խրճիթի պատմական ինտերիերը։

Թանգարանի ցուցադրությունը լրացվել է այդ իրադարձությունների մասնակիցների մասունքներով և անձնական իրերով, որոնք կամավոր կերպով նվիրաբերել են տեղի բնակիչները, երբ նրանք իմացել են թանգարանի առաջիկա բացման մասին։

Ցուցահանդեսի ստեղծման համար օգտագործվել են ժամանակակից տեխնոլոգիաներ։ Օրինակ՝ թանգարանում տեղադրված մոնիտորների վրա ցուցադրվում են Հայրենական մեծ պատերազմին նվիրված ֆիլմեր:

## Միջոցառումներ
Թանգարան այցելությունը «Դժնդակ ճանապարհով, փառահեղ ճանապարհով…» ռազմա-պատմական երթուղու մի մասն է, որը կազմակերպվել է «Հաղթանակի ճանապարհներ» համառուսաստանյան հայրենասիրական ծրագրի շրջանակներում:

2015 թվականի օգոստոսի 5-ին թանգարանում տեղի է ունեցել Ստալինի նկարների մեկօրյա ցուցահանդես, որը նվիրված էր Ստալինի ռազմաճակատ այցելության 72-ամյակին։ Ներկայացված նկարներից մի քանիսը նկարել է Սուրիկովի անվան ինստիտուտի առաջին շրջանավարտ Նիկոլայ Սերգեևը։ Ցուցահանդեսը կազմակերպվել էր Ռուսաստանի ռազմական պատմական ընկերության կողմից:

## Թանգարանի աշխատակիցներ
Թանգարանի տնօրենը Մարինա Կոպաևան է:

## Ծանոթագրություններ

Կատեգորիա:2015 հիմնադրված թանգարաններ
Կատեգորիա:Հայրենական մեծ պատերազմի թանգարաններ
Կատեգորիա:Ռուսաստանի մշակութային ժառանգության օբյեկտներ
Կատեգորիա:Տվերի մարզ